b'\n_START_ARTICLE_\nSandnes Havn\n_START_PARAGRAPH_\nSandnes Havn KF er et kommunalt foretak eid av Sandnes kommune med bystyret i Sandnes som \xc3\xb8verste myndighet. Selskapet driver havnevirksomhet, forvalter bestemmelsene i havne- og farvannsloven og har oppsyn med hele Sandnes havnedistrikt. Havneterminalene er lokalisert p\xc3\xa5 vestsiden av Gandsfjorden i Sandnes kommune. Sandnes Havn omsatte i 2006 for 13,7 millioner kroner hvorav over halvparten var ikke-havnerelaterte leieinntekter. Havna hadde likevel st\xc3\xb8rre godsmengde enn noen gang, totalt 206\xc2\xa0000 tonn.\n_START_SECTION_\nHistorie\n_START_PARAGRAPH_\nDen tidligste kjente havna i Sandnes er tegnet p\xc3\xa5 kart fra 1818, og viser fem brygger mellom det tidligere neset i nord, som antas \xc3\xa5 v\xc3\xa6re opphavet til byens navn, og det som n\xc3\xa5 er Olav Vs plass i s\xc3\xb8r. Havnen beskrives i ettertid slik: \xc2\xabSandn\xc3\xa6shavnen var oprindelig som andre Fjordbunde med st\xc3\xb8rre eller mindre Fj\xc3\xa6restrender omkring, hvorpaa der lagdes kortere eller l\xc3\xa6ngere Stenrader udover, saa at der blev brugelige Baadl\xc3\xa6ndinger.\xc2\xbb_NEWLINE_Den offisielle havnas historie startet i 1875, da byen fikk sin f\xc3\xb8rste havnekommisjon. Samtidig ble havnedistriktet fastlagt med grense mot Stavanger og havneavgifter ble innf\xc3\xb8rt for \xc3\xa5 finansiere utbygging av kaier. Da J\xc3\xa6rbanen ble bygget i 1878 ble tras\xc3\xa9en lagt p\xc3\xa5 fylling langs sj\xc3\xb8kanten tvers over eksisterende brygger, og en rekke eiendommer og private brygger mistet sin tilgang til sj\xc3\xb8en. Samme \xc3\xa5r \xc3\xa5pnet en etterlengtet offentlig sj\xc3\xb8almenning som ble utvidet til den f\xc3\xb8rste fullstendige kommunale kai i 1890. I 1894 ble havnekommisjonen omgjort til havnestyre og f\xc3\xb8r \xc3\xa5rhundreskiftet startet ruteselskaper passasjertrafikk og det ble bygget ny kai i Indre V\xc3\xa5gen. I 1918 ble det vedtatt \xc3\xa5 ekspropriere alle eiendommer mellom kaiene innerst i V\xc3\xa5gen og p\xc3\xa5 vestsiden av fjorden. I 1927 stod tre st\xc3\xb8rre kaier, to solide og en av tre, ferdige. Utover 30-\xc3\xa5rene ble disse etter hvert som \xc3\xb8kende industrialisering ga byen en rekke fabrikker, oppgradert og opparbeidet med jernbanespor til J\xc3\xa6rbanen og enkle svingkraner. Utfylling ga bedre tilgang til fjorden._NEWLINE_Siden ble havna kraftig utvidet over 50- og 60-\xc3\xa5rene, med 350 meter ny kai. Arbeidet som startet i 1960 er den siste store utfylling av havna, og hele kaifronten fikk betongelementer. I 1974 ble den utvidet med nye 100 meter samt to kraftige, skinneg\xc3\xa5ende kraner som fortsatt er i drift. I 1980-\xc3\xa5rene ble eiendommer p\xc3\xa5 Lura innl\xc3\xb8st og det ble utfylt og bygget kai nord p\xc3\xa5 Norestraen og ved Somaneset. Det ble ogs\xc3\xa5 bygget gjestehavn innerst i V\xc3\xa5gen og i 1986 nytt administrasjonsbygg i Indre Havn.\n_START_SECTION_\nTerminaler\n_START_PARAGRAPH_\nSandnes Havn disponerer to terminaler som driftes av datterselskapet Sandnes Havneterminal AS. Datterselskapet omsatte i 2006 for 11,1 millioner kroner.\n_START_SECTION_\nSandnes Indre Havn\n_START_PARAGRAPH_\nIndre Havn ligger langs Elvegata i sentrum. Kaien strekker seg fra jernbanekaien i nord til gjestehavna i V\xc3\xa5gen i s\xc3\xb8r. Samlet kailengde er 633 meter, maksimum dybde er 8 meter. Havnearealet er p\xc3\xa5 47\xc2\xa0000 m\xc2\xb2 og havna har jernbanespor til J\xc3\xa6rbanen. Foretakets hovedkontor ligger her.\n_START_SECTION_\nSomaneset havneterminal\n_START_PARAGRAPH_\nTerminalen p\xc3\xa5 Somaneset ligger p\xc3\xa5 Norestraen, nord for Indre Havn. Somaneset har to sm\xc3\xa5 og to st\xc3\xb8rre kaier, med dybde p\xc3\xa5 omtrent 10 meter. Havnearealet er 40\xc2\xa0000 m\xc2\xb2, i tillegg er 12\xc2\xa0000 m\xc2\xb2 regulert til utfylling mens enda 21\xc2\xa0000 er antydet i kommuneplanen. Somaneset har ogs\xc3\xa5 fire omr\xc3\xa5der til forankring av oppjekkbare- og flytende rigger.\n_START_SECTION_\nFramtiden\n_START_PARAGRAPH_\nSandnes Havn konkurrerer med den mye st\xc3\xb8rre interkommunale akt\xc3\xb8ren Stavangerregionen Havn IKS, og en stadig diskusjon om flytting ut av byen og sammensl\xc3\xa5ing med konkurrenten p\xc3\xa5g\xc3\xa5r. Utbygging p\xc3\xa5 og flytting til Somaneset ble vedtatt ettersom en framtidig bro over Gandsfjorden ville begrense seilingsh\xc3\xb8yden inn til Indre Havn. Regulering og flytting ble igangsatt samtidig med planlegging og regulering av byutvikling i det gamle havneomr\xc3\xa5det. Etter flere konsekvensutredninger og trafikkanalyser lar broen vente p\xc3\xa5 seg, mens bystyret i 2007 vedtok \xc3\xa5 bygge bystrand og friomr\xc3\xa5de i Luravika, nord for Somaneset. Dette begrenser utfylling av havna til dagens regulerte 12\xc2\xa0000 m\xc2\xb2, og havna st\xc3\xa5r overfor en kinkig situasjon uten mulighet for \xc3\xa5 utvide kapasiteten i egen by.'